**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 09.06.2022, ora 08:00 – 10.06.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 10.06.2022, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 09.06.2022, la ora 11:00, **Atenţionarea Hidrologică nr. 25,** valabilă în intervalul *09.06.2022 ora 14:00 – 09.06.2022 ora 24:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Crişul Repede, Crişul Negru, Mureş, Bega,* cu posibile depăşiri ale **COTELOR DE ATENŢIE,** astfel:

**- COD GALBEN:** ,,*În intervalul 09.06.2022 ora 14:00 – 09.06.2022 ora 24:00 pe râurile din bazinele hidrografice: Crişul Repede – bazin superior şi afluenţi bazin mijlociu şi inferior (judeţele: Cluj şi Bihor), Crişul Negru – bazin superior şi afluenţi bazin mijlociu şi inferior (judeţele: Bihor şi Arad), Mureş – afluenţii de stânga aferenţi sectorului aval S.H. Alba Iulia – amonte S.H. Săvârşin (judeţele: Alba, Sibiu, Hunedoara şi Arad), Bega – bazin amonte S.H. Făget şi afluenţii aferenţi sectorului aval S.H. Făget - amonte S.H. Chizătău (judeţele: Timiş şi Arad).”*

Această **Atenţionare Hidrologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

- către prefecturile județelor: *ALBA, ARAD, BIHOR, CLUJ, HUNEDOARA, SIBIU şi TIMIŞ (7 prefecturi) - COD GALBEN*.

**RÂURI**

**Debitele au fost, în general, relativ staționare**, exceptând râurile din bazinele: Vișeu, Iza, Someș, Mureș (exceptând bazinele Târnavelor, unde au fost staționare), Bega, bazinele mijlocii și inferioare ale Crișurilor, bazinul superior și mijlociu al Timișului, cursul inferior al Trotușului și cursul superior al Prutului (sectorul Oroftiana – Rădăuți Prut), unde au fost în scădere.

Pe râurile din bazinele superioare ale Crișurilor debitele au fost în creştere ca urmare a precipitațiilor căzute în interval, sub formă de aversă și propagării și doar prin propagare pe cursul inferior al Timișului.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-70%, mai mari (în jurul și peste normalele lunare), izolat în bazinele inferioare ale Argeșului și Dâmboviței și mai mici (sub 30% din normalele lunare) pe râurile din bazinele hidrografice: Someșul Mic, Lăpuș, Crasna, Barcău, Crișuri, Târnava Mare, Timiș, Moravița, Caraș, Nera, Cerna.

În interval a fost emisă o **AVERTIZARE HIDROLOGICĂ** pentru fenomene imediate și două **ATENȚIONARI HIDROLOGICE** pentru fenomene imediate.

A fost în vigoare **ATENȚIONAREA HIDROLOGICĂ nr. 25** din 09.06.2022, până la ora 24:00.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în creștere** pe râurile din bazinele hidrografice: Caraș, Nera, Cerna, Ialomița, Buzău, Rm. Sărat, Putna, Trotuș, bazinele superioare ale Timișului, Jiului, Argeșului, Dâmboviței, bazinul mijlociu și inferior al Oltului, bazinul inferior al Bistriței și pe râurile din Dobrogea, ca urmare a precipitațiilor prognozate, sub formă de averse și cu caracter torențial.

Pe râurile din bazinele hidrografice: Someș, Crișuri, Mureș, Bega, bazinul mijlociu și inferior al Timișului, bazinul superior și mijlociu al Bistriței și cursul superior al Prutului, debitele vor fi în scădere și relativ staționare pe celelalte râuri.

Sunt posibile scurgeri importante pe versanţi, torenţi, pâraie, viituri rapide şi creşteri mai însemnate de niveluri şi debite și pe alte râuri mici din zonele de deal și de munte, mai ales pe cele din sudul, sud-estul și estul țării, ca urmare a precipitaţiilor prognozate, sub formă de averse şi cu caracter torenţial.

**DUNĂRE**

**Debitul la intrarea în țară (secțiunea Baziaș) în intervalul 09.06.2022 – 10.06.2022 a fost staționar, având valoarea de 3600 m3/s**, sub media multianuală a lunii iunie (6400 m3/s).

În aval de Porţile de Fier debitele au fost ȋn creştere pe sectorul Gruia – Calafat şi în scădere pe sectorul Bechet - Tulcea.

**Debitul la intrarea în țară (secțiunea Baziaș) va fi în creștere (3700 m3/s).**

În aval de Porțile de Fier debitele vor fi în creștere pe sectorul Gruia – Bechet, relativ staționare pe sectorul Corabia – Zimnicea și în scădere pe sectorul Giurgiu – Tulcea.

**Alimentări cu apă**

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei III de aplicare a restricţiilor.

Judeţul Vaslui

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**2.** **Situaţia meteorologică în intervalul 09.06.2022, ora 09:00 –10.06.2022, ora 09:00**

**Administraţia Naţională de Meteorologie** (A.N.M.) a emis în data de 09.06.2022, la ora 10:00, **Atenţionarea Meteorologică nr. 57**, conform căreia:

**- COD GALBEN:** ,,*În intervalul 9 iunie, ora 12 - 9 iunie, ora 21, în Crișana, Maramureș, local în Transilvania, Banat și la munte vor fi perioade cu instabilitate atmosferică accentuată care se va manifesta prin frecvente descărcări electrice, averse torențiale, intensificări de scurtă durată ale vântului și izolat grindină și vijelii. Cantităţile de apă vor depăşi 20...30 l/mp şi izolat 40 l/mp. Notă: astfel de manifestări vor fi pe arii restrânse și în restul țării.”*

Această **Atenţionare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ALBA, ARAD, ARGEŞ, BIHOR, BISTRIŢA-NĂSĂUD, BRAŞOV, CARAŞ-SEVERIN, CLUJ, GORJ, HUNEDOARA, MARAMUREŞ, MEHEDINŢI, SĂLAJ, SATU MARE, SIBIU, TIMIŞ şi VÂLCEA (17 prefecturi) - COD GALBEN.*

**ÎN ŢARĂ**

Gradul de instabilitate atmosferică a fost în creștere în comparație cu zilele precedente, iar din punct de vedere termic vremea a fost caldă în nordul și nord-estul teritoriului și apropiată de normalul climatologic în rest. Cerul a fost variabil, cu înnorări mai accentuate în a doua parte a zilei, când au fost averse și descărcări electrice, în Crișana, local în Banat, Muntenia și la munte și pe arii mai restrânse în celelalte regiuni. Ploile au avut și caracter torențial, astfel că izolat cantitățile de apă au depășit 15...25 l/mp (până la 40...42 l/mp în județele Timiș și Hunedoara). Au fost consemnate căderi de grindină în județul Cluj, iar din surse externe și în județele Timiș și Constanța. Vântul a suflat slab și moderat, cu intensificări de scurtă durată în timpul ploilor. Temperaturile maxime s-au încadrat între 22 de grade la Mangalia, Jurilovca, Sf. Gheorghe Deltă și Sulina și 31 de grade la Botoșani, Iași, Stefănești și Bacău, iar la ora 06 erau valori cuprinse între 9 grade la Miercurea Ciuc, Întorsura Buzăului și Joseni și 20 de grade la Cotnari, Drobeta Turnu Severin, Șiria și Oradea.

***Observaţie:*** *începând de ieri, de la ora 06, au fost în vigoare 19 mesaje pentru fenomene meteorologice periculoase imediate, după cum urmează:*

*- 10 avertizări cod portocaliu : 8 emise de către SRPV Timișoara și 2 de către SRPV Cluj-Napoca;*

*- 9 atenționări cod galben : 4 emise de către SRPV Sibiu, 2 emise de către SRPV Craiova, 2 emise de către CNPM pentru Muntenia și 1 emisă de către SRPV Constanța.*

**LA BUCUREŞTI**

Vremea a fost ușor instabilă, iar valorile termice au fost apropiate de cele normale. Cerul a fost variabil, cu înnorări mai accentuate spre seară când au fost averse și descărcări electrice. Ploile au avut și caracter torențial, iar în vestul municipiului cantitățile de apă au fost de 10...15 l/mp. Temperatura maximă a fost de 29 de grade la Filaret și 28 de grade la Afumați și Băneasa, iar la ora 06 se înregistrau 16 grade.

**3. Prognoza meteorologică în intervalul 10.06.2022, ora 09:00 –11.06.2022, ora 09:00**

**ÎN ŢARĂ**

Vremea va fi în general instabilă. În sudul și estul țării înnorările vor fi temporar accentuate și pe arii relativ extinse vor fi averse și descărcări electrice. În regiunile intracarpatice, cerul va fi variabil, cu înnorări mai accentuate după-amiaza și seara, când astfel de fenomene se vor semnala local. Ploile vor avea și caracter torențial, astfel că, în intervale scurte de timp sau prin acumulare, se vor înregistra cantităţi de apă ce vor depăși 15...25 l/mp și pe arii restrânse de peste 35...40 l/mp. Izolat vor fi condiții de grindină. Vântul va avea intensificări locale şi temporare în majoritatea regiunilor, în special asociate averselor. Temperaturile maxime se vor încadra în general între 22 și 31 de grade, cu cele mai ridicate valori în vest și nord-vest, iar cele minime între 10 și 18 grade.

**LA BUCUREŞTI**

Vremea va fi în general instabilă. Vor fi înnorări temporar accentuate și, mai ales în a doua parte a zilei și noaptea, vor fi averse şi descărcări electrice. În intervale scurte de timp sau prin acumulare cantitățile de apă vor depăși 15...25 l/mp. Vântul va sufla moderat, cu unele intensificări în special asociate ploilor. Temperatura maximă se va situa în jurul a 26 de grade, iar cea minimă va fi de 15...16 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează că în data de 09.06.2022, la ora 13:40, a fost semnalat fenomenul de mortalitate piscicolă pe râul Bistriţa, în zona localităţii Poiana Teiului, judeţul Neamţ (în amonte şi în aval de viaductul Poiana Largului). Reprezentanţii SGA Neamţ, GNM, APM şi DSV s-au deplasat pe teren pentru investigaţii.

Personalul LCA, din cadrul SGA Neamţ, a prelevat probe de apă din râul Bistriţa, din două secţiuni: viaduct Poiana Largului şi aval staţii betoane SC MAVGO HOLDING SRL.

S-au inspectat vizual malurile râului Bistriţa, pe sectorul viaduct Poiana Largului - staţii betoane SC MAVGO HOLDING SRL, constatându-se existenţa mortalităţii piscicole (cca. 10 exemplare, de diferite specii).

În urma verificărilor efectuate a rezultat că braconajul piscicol este cauza posibilă a fenomenului de mortalitate constatat.

S-au stabilit următoarele măsuri:

- reprezentanţii AJVPS Neamţ vor inspecta zona, în scopul depistării unor eventuale cazuri de mortalitate piscicolă;

- SGA Neamţ va efectua analize pe probele de apă recoltate.

După efectuarea analizelor, se va reveni cu informaţii.

***Administrația Națională Apele Române*** informează că, în urma incendiului din data de 09.06.2022, ora 20:00, de pe amplasamentul operatorului SC Enviro Eco Business SRL, din zona localităţii Bradu, judeţul Argeş, o cantitate necunoscută de substanţe periculoase s-a descărcat într-un canal care deversează în lacul Goleşti. Reprezentanţii SGA Argeş s-au deplasat la faţa locului şi au luat măsuri pentru stoparea extinderii poluării pe canalul deversor. S-au prelevat probe de apă de pe canal, din lacul Goleşti şi din aval de lacul Goleşti. Se va reveni cu informaţii.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 08.06.2022 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon). **A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: B-12**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului Prahova*** informează despre producerea, în data de 09.06.2022, la ora 00:30, unui incendiu la o fabrică de mobilă din localitatea Măneciu Pământeni, judeţul Prahova, care aparţine SC Bradul Măneciu SRL. Incendiul a afectat o suprafaţă de 5000 mp. Au ars materiale lemnoase, vopsele şi solvenţi. I.S.U. Prahova a intervenit pentru stingerea incendiului cu şapte autospeciale. Nu s-au înregistrat victime.

***Inspectoratul General pentru Situații de Urgență, Agenţia pentru Protecţia Mediului Argeş*** şi ***Garda Naţională de Mediu - Comisariatul Judeţean Argeş*** informează despre izbucnirea, în data de 09.06.2022, în jurul orei 20:00, unui incendiu pe amplasamentul operatorului de deșeuri periculoase și nepericuloase SC Enviro Eco Business SRL, din localitatea Bradu, judeţul Argeş. Incendiul s-a manifestat pe aproximativ 5000 mp, cu degajări mari de fum. I.S.U. Argeş a intervenit pentru stingerea incendiului. Nu s-au înregistrat depăşiri la stațiile fixe de monitorizare a calității aerului.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 08.06.2022-09.06.2022 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.